  Майя Бывальцева Нылпи лагерьёсты кутон Удмуртиын 30-тӥ куартолэзьлы йылпумъяськоз. 23-тӥ куартолэзе ортчем пресс-конференциын со сярысь вераз элькунысь дышетонъя но тодосъя министрлэсь ужзэ быдэсъясь Алексей Шепталин. «Дружба» лагерьын луэм учыр бере, мон малпасько, Роспотребнадзор пиналъёслэн тазалыксыя кышкыттэмлыклы уката бадӟым саклык висъялоз», — пусйиз со. Пиналъёслэсь шутэтсконзэс но тазалыксэс юнматонэз радъясь ужъюртъёсъя элькун лыдметэ та дыре 726 лагерь пыре. Таяз арын отын 90 сюрс пала пиналъёс шутэтскыны быгатозы, со пӧлысь 30 сюрс палаез — секыт улон югдуре шедем нылпиос, пӧлазы анай-атайтэк но чакласьтэк кылем пиналъёс но. Со понна 390 миллион манет висъялозы, отысь 336 миллионзэ элькун коньдэт сётоз, 54 миллионзэ — муниципалитетъёс. Туэ нырысьсэ элькун «секыт» пиналъёслэсь шутэтсконзэ радъялоз. Со быдэ вуымтэосын ужанъя ӧриосын учетын сылӥсьёс. Лагерьёсы 105 сыӵе пиналъёс мынозы, со понна 1 миллион 200 сюрс манет чакламын. 290 дышетскисьёс федерал лагерьёсын шутэтскозы: 163 — «Артекын», 64 — «Сменаын» но 63 — «Орлёнокын». Тодэ вайытом, куартолэзь кутсконын бадӟым ӵашетон потӥз Ижкарысь «Дружба» лагерь пумысен. Отчы «Что? Где? Когда?» чемпоинатэ лыктэм 90 пиналъёс отравлениен эмъяськонние шедизы. Учыръя уголовной уж ӝутӥзы. Удмуртиысь Тазалыкез утёнъя министерство ивортэмъя, шимучыр лагерьысь сиськонниын санитарной куронъёсты чакламтэен кылдӥз. Отын ужась вить муртлэсь норовирус инфекци шараязы. Та учыр бере элькун тӧрлыкъёс трос нылпиосын ужрадъёсты ортчытон понна муниципал ёросъёслэн но кар округъёслэн тӧрооссы нимаз кылкутон нуыны кулэ шуыса пусйизы. Тегъёс: Дышетон Ижкар Удмуртия пиналъёс АлексейШепталин  